সতীশ ধওয়ান মহাকাশ কেন্দ্র
সতীশ ধওয়ান মহাকাশ কেন্দ্র (এসডিএসসি-শার), পূর্বনাম শ্রীহরিকোটা রেঞ্জ (শার), ভারতীয় মহাকাশ গবেষণা সংস্থার (ইসরো) প্রধান মহাকাশ বন্দর। এটি ভারতের চেন্নাই শহর থেকে ৮০ কিলোমিটার (৫০ মা) উত্তরে অন্ধ্রপ্রদেশ রাজ্যের শ্রীহরিকোটায় অবস্থিত। এই মহাকাশ কেন্দ্রে তিনটি উৎক্ষেপণ মঞ্চ বিদ্যমান, যার মধ্যে দুটি সক্রিয়। ভারতের চন্দ্রাভিযান প্রকল্প চন্দ্রযান-১, চন্দ্রযান-২, ও চন্দ্রযান-৩ এবং মঙ্গল অভিযান প্রকল্প মঙ্গলযান এই মহাকাশ কেন্দ্র থেকেই উৎক্ষেপিত হয়েছে। এর আদি নাম শ্রীহরিকোটা রেঞ্জ (শার) এবং ২০০২ সালে ইসরোর প্রাক্তন সভাপতি সতীশ ধওয়ানের নামানুসারে এই মহাকাশ কেন্দ্রের নাম পরিবর্তিত হয়েছিল।